L'Agència per a la Qualitat del Sistema Universitari de Catalunya, configurada per la Llei 1/2003, de 19 de febrer, d'universitats de Catalunya, com a entitat de dret públic de la Generalitat de Catalunya que ajusta la seva activitat al dret privat, té com a objectiu l'avaluació, l'acreditació i la certificació de la qualitat en l'àmbit de les universitats i dels centres d'ensenyament superior de Catalunya.
L'Agència és fruit de la transformació del consorci Agència per a la Qualitat del Sistema Universitari a Catalunya, creat pel Decret 355/1996, de 29 d'octubre, i participat per la Generalitat de Catalunya i per les universitats públiques catalanes.
El consorci ha estat un instrument útil no només per impulsar i implementar mesures de qualitat i avaluació a les universitats, sinó també per canalitzar informació entre la universitat i els seus usuaris.
La nova agència és hereva de l'experiència adquirida durant més de sis anys d'activitats desenvolupades en el marc de l'antic consorci pel que fa a l'avaluació institucional, al desenvolupament de models i mètodes d'avaluació de la qualitat universitària, a la promoció d'activitats de formació i de debat en el si de la comunitat universitària, al foment d'una cooperació mútuament beneficiosa amb les universitats catalanes, a la cooperació i bescanvi de experiències amb els experts que han participat en les activitats promogudes des de l'agència, així com a la projecció externa de l'agència catalana i a la participació en esdeveniments relatius a la qualitat universitària, especialment en l'àmbit europeu.
D'acord amb el que preveu l'article 150 de la Llei 1/2003, de 19 de febrer, correspon al Govern de la Generalitat aprovar per Decret els Estatuts de l'Agència, a proposta de la persona titular del departament competent en matèria d'universitats i a iniciativa del Consell de Direcció.
En virtut d'això, a proposta del conseller d'Universitats, Recerca i Societat de la Informació i previ acord del Govern,
S'aproven els Estatuts de l'Agència per a la Qualitat del Sistema Universitari de Catalunya, que s'adjunten a l'annex d'aquest Decret.
En el moment d'entrar en vigor aquest Decret queda expressament derogat el Decret 355/1996, de 29 d'octubre, de constitució del consorci Agència per a la Qualitat del Sistema Universitari a Catalunya.
Disposicions finals.1 S'autoritza la persona titular del Departament d'Universitats, Recerca i Societat de la Informació perquè prengui les mesures necessàries per a l'entrada en funcionament de l'Agència per a la Qualitat del Sistema Universitari de Catalunya..2 Aquest Decret entra en vigor l'endemà de la seva publicació en el DOGC.
Estatuts de l'Agència per a la Qualitat del Sistema Universitari de Catalunya
1.1 L'Agència per a la Qualitat del Sistema Universitari de Catalunya, creada per la Llei 1/2003, de 19 de febrer, d'universitats de Catalunya, és una entitat de dret públic de la Generalitat que ajusta la seva activitat al dret privat, amb personalitat jurídica pròpia, plena capacitat d'obrar i patrimoni propi per al compliment de les funcions que li atribueixen la seva Llei de creació, el Decret legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març, de l'Estatut de l'empresa pública catalana, aquests Estatuts i la resta de la normativa vigent.
1.2 L'Agència pot adquirir com a beneficiària, fins i tot per expropiació forçosa, i pot posseir, reivindicar, permutar, gravar o alienar tota classe de béns; també pot concertar crèdits, establir contractes, formalitzar convenis, executar, contractar i explotar obres i serveis, atorgar beques i subvencions, obligar-se, interposar recursos i exercir totes les accions que siguin necessàries per al desenvolupament de les seves funcions.
2.1 L'Agència té la seu a la ciutat de Barcelona, sens perjudici de l'establiment de dependències en els àmbits territorials que determini el Consell de Direcció.
2.2 El domicili social de l'Agència s'estableix a Barcelona, Via Laietana, núm. 28.
L'Agència per a la Qualitat del Sistema Universitari de Catalunya té com a objectiu l'avaluació, l'acreditació i la certificació de la qualitat en l'àmbit de les universitats i dels centres d'ensenyament superior de Catalunya, d'acord amb el que estableix l'article 140.1 de la Llei 1/2003, de 19 de febrer, d'universitats de Catalunya.
4.1 D'acord amb l'article 140.2 de la Llei 1/2003, de 19 de febrer, d'universitats de Catalunya, corresponen a l'Agència les funcions següents:
a) L'avaluació dels ensenyaments conduents a l'obtenció dels títols oficials i propis que imparteixen les universitats i els centres docents d'ensenyament superior.
b) La certificació de la qualitat dels ensenyaments, de la gestió i de les activitats de les universitats.
c) L'acreditació dels ensenyaments en el marc de l'espai europeu de la qualitat.
d) L'avaluació dels centres docents establerts a Catalunya que imparteixen ensenyaments conduents a l'obtenció de títols estrangers d'educació superior universitària.
e) L'acreditació dels sistemes i els procediments d'avaluació de la qualitat de les universitats, inclosos els que es refereixen a la funció docent del professorat.
f) L'emissió dels informes pertinents per a la contractació de professorat lector i professorat col·laborador.
g) L'emissió de les acreditacions de recerca i de recerca avançada.
h) L'avaluació de l'activitat desenvolupada pels investigadors, i la valoració dels mèrits individuals de recerca del personal docent i investigador, funcionari i contractat, per a l'assignació de complements retributius, d'acord amb els articles 55 i 69 de la Llei orgànica 6/2001, del 21 de desembre, d'universitats.
i) L'avaluació de l'activitat investigadora del personal docent i investigador de les universitats privades.
j) La valoració dels mèrits individuals docents i de gestió del personal docent i investigador funcionari i contractat, per a l'assignació de complements retributius d'acord amb els articles 55 i 69 de la Llei orgànica 6/2001, del 21 de desembre, d'universitats, i l'avaluació de l'activitat docent del personal docent i investigador de les universitats privades.
k) L'avaluació de les activitats, els programes, els serveis i la gestió de les universitats i dels centres d'ensenyament superior.
l) La promoció de l'avaluació i de la comparació de criteris de qualitat en el marc europeu i internacional.
m) L'elaboració d'estudis per a la millora i la innovació dels models d'avaluació, certificació i acreditació.
n) L'emissió d'informes d'avaluació adreçats a les universitats, l'administració educativa, els agents socials i la societat en general.
o) L'assessorament de l'administració educativa, les universitats i altres institucions en l'àmbit propi de les seves funcions.
p) L'establiment de vincles de cooperació i col·laboració amb altres agències estatals, autonòmiques i internacionals que tinguin atribuïdes funcions d'avaluació, acreditació i certificació.
q) Les tasques que li siguin encarregades pel departament competent en matèria d'universitats i per les universitats, mitjançant conveni.
r) La resta de funcions que li atribueixin la Llei 1/2003, de 19 de febrer, d'universitats de Catalunya, aquests Estatuts i la resta de la normativa vigent.
4.2 Les funcions descrites a les lletres m), o) i p) de l'apartat 1 d'aquest article, atès el seu caràcter institucional, poden ser encomanades a qualsevol òrgan de l'Agència.
5.1 L'Agència actua en execució del programa d'activitats aprovat, i també per encàrrec del departament competent en matèria d'universitats, mitjançant conveni.
5.2 Les actuacions de l'Agència es poden fer extensives a l'anàlisi o avaluació de les necessitats o demandes de determinats sectors, si així ho acorda el Consell de Direcció, i sempre que les avaluacions sol·licitades estiguin relacionades amb la qualitat i, especialment, quan siguin d'interès per adaptar l'oferta d'estudis d'ensenyament superior i el contingut dels plans d'estudis a les necessitats canviants, amb càrrec a l'entitat pública o privada que en sol·liciti els serveis.
5.3 El Consell de Direcció ha d'aprovar un sistema de qualitat intern i un codi ètic de l'Agència, com a instruments per al millor desenvolupament de les seves funcions.
Aquests documents interns, que han de ser oberts i que s'han de revisar periòdicament, contindran els principis generals que garanteixin la independència tècnica i de funcionament de les comissions establertes a l'article 13 d'aquests Estatuts.
Les actuacions de les persones que prestin els seus serveis o col·laborin amb l'Agència han de respectar el sistema de qualitat intern i els principis establerts al codi ètic.
5.4 L'Agència ha d'actuar amb rigor, qualitat i objectivitat en els seus processos, i d'acord amb els principis d'eficiència i eficàcia en la seva gestió.
Les activitats de l'Agència es regiran pel principi de transparència pel que fa a mètodes, criteris i resultats referits a les seves actuacions de rendiment de comptes a la societat, tot duent a terme una política de comunicació i informació objectiva i responsable.
5.5 L'Agència i les universitats privades han de formalitzar els convenis corresponents als efectes de l'avaluació de l'activitat investigadora del personal docent i investigador d'aquestes universitats, d'acord amb el que preveu l'article 140.3 de la Llei 1/2003, de 19 de febrer, d'universitats de Catalunya.
5.6 L'Agència elaborarà una memòria anual de les seves activitats, que, un cop aprovada pel Consell de Direcció, serà tramesa al departament competent en matèria d'universitats i es farà pública.
Tal i com estableix l'article 141 de la Llei 1/2003, de 19 de febrer, d'universitats de Catalunya, els òrgans de govern de l'Agència són:
El president o presidenta de l'Agència
7.1 El president o presidenta de l'Agència, que també ho és del Consell de Direcció i de la seva Comissió permanent, és nomenat pel Govern de la Generalitat, a proposta de la persona titular del departament competent en matèria d'universitats, d'entre personalitats de reconegut prestigi en l'àmbit universitari, per un període de quatre anys renovable.
7.2 Corresponen al president o presidenta de l'Agència les funcions següents:
a) Vetllar per l'assoliment dels objectius assignats a l'Agència.
b) Exercir la representació institucional de l'Agència.
c) Informar el Govern i el Parlament de Catalunya sobre l'activitat de l'Agència.
d) Convocar, presidir, suspendre i aixecar les sessions del Consell de Direcció i de la Comissió permanent; fixar l'ordre del dia; dirigir les deliberacions i dirimir els empats amb vot de qualitat; visar les actes i les certificacions dels acords que s'adoptin.
e) Vetllar pel compliment d'aquests Estatuts.
f) Supervisar les activitats de l'Agència i elevar al Consell de Direcció i a la Comissió permanent els informes que consideri pertinents.
g) Signar els convenis de col·laboració amb les universitats per tal d'acordar les activitats a realitzar conjuntament.
h) Designar el membre del Consell de Direcció o de la seva Comissió permanent que l'hagi de suplir en els supòsits d'absència, malaltia o qualsevol altra causa prevista en la normativa vigent.
i) Qualsevulla altres funcions pròpies de la presidència d'un òrgan col·legiat, d'acord amb la normativa vigent, que li siguin expressament encomanades o delegades pel Consell de Direcció, o que li siguin atribuïdes per aquests Estatuts o la resta de la normativa vigent.
8.1 El Consell de Direcció és l'òrgan superior de govern de l'Agència i està constituït d'acord amb l'article 142.2 de la Llei 1/2003, de 19 de febrer, d'universitats de Catalunya, pels membres següents:
a) El president o presidenta de l'Agència, que també ho és del Consell de Direcció.
b) Els rectors de les universitats públiques i el rector o rectora de la Universitat Oberta de Catalunya.
c) Els rectors, fins a un màxim de tres, d'universitats privades que hagin adoptat una figura jurídica pròpia de les entitats sense ànim de lucre, elegits pel Consell Interuniversitari de Catalunya, i que s'acullin a la Programació universitària de Catalunya d'acord amb el que estableix l'article 116.2 de la Llei 1/2003, de 19 de febrer.
d) Els presidents dels consells socials de les universitats públiques.
e) Tres persones destacades de la comunitat acadèmica, nomenades per la persona titular del departament competent en matèria d'universitats.
f) Dues persones del departament competent en matèria d'universitats, nomenades pel seu titular.
g) El president o presidenta de la Comissió d'Avaluació de la Recerca.
h) El president o presidenta de la Comissió de Professorat Lector i Professorat Col·laborador.
i) El director o directora de l'Agència.
8.2 Els membres del Consell de Direcció són nomenats per un període de quatre anys i poden ser reelegits per dos mandats més de la mateixa durada.
Es renoven per meitats cada dos anys, tret dels que ho siguin per raó del càrrec, que cessen en la representació quan cessen en aquest.
8.3 El Consell de Direcció s'ha de reunir, de manera ordinària, dues vegades l'any com a mínim.
Perquè es pugui reunir en sessió extraordinària és necessària la decisió del president o presidenta o, almenys, l'acord d'una tercera part dels seus membres.
9.1 Corresponen al Consell de Direcció les funcions següents:
a) Aprovar el Programa d'activitats que s'ha d'ajuntar al projecte de pressupost de l'Agència, d'acord amb les propostes de l'administració educativa i de les universitats respectives.
b) Aprovar el catàleg de serveis i la memòria anual de l'Agència, i avaluar periòdicament l'actuació de l'Agència.
c) Aprovar l'avantprojecte de pressupost de l'Agència i elevar-lo al departament competent en matèria d'universitats per a la seva tramitació, d'acord amb la normativa vigent.
d) Aprovar el balanç, el compte de resultats i la memòria econòmica, que s'ha de trametre al departament competent en matèria d'universitats, i conèixer l'auditoria anual de comptes.
e) Aprovar, si escau, els reglaments d'ordre intern i de funcionament de les diverses activitats i programes que endegui l'Agència, i ratificar els reglaments interns de les comissions esmentades a l'article 13 d'aquests Estatuts, que són aprovats per les mateixes comissions.
f) Aprovar, si escau, les mesures necessàries pel correcte funcionament de les comissions de l'Agència i les condicions generals de treball per al seu personal, a proposta del director o directora, i d'acord amb la normativa vigent.
g) Aprovar el Pla d'inversions, que s'ha d'adjuntar al projecte de pressupost de l'Agència.
h) Aprovar els acords d'adquisició, d'alienació i gravamen dels béns immobles i mobles que passin a integrar el patrimoni de l'Agència, d'acord amb la normativa d'aplicació.
i) Proposar al departament competent en matèria d'universitats, quan escaigui, les operacions d'endeutament i la prestació d'avals, perquè s'elevin al Govern de la Generalitat per a la seva aprovació, d'acord amb la normativa vigent, i autoritzar les operacions de crèdit i de tresoreria durant l'exercici.
j) Aprovar, d'acord amb el que preveu l'article 7 de l'Estatut de l'empresa pública catalana, els preus per a la prestació de serveis de l'Agència, sens perjudici dels que hagin de ser aprovats d'acord amb la normativa vigent sobre taxes i preus públics de la Generalitat de Catalunya.
k) Aprovar els contractes programa a formalitzar amb el departament competent en matèria d'universitats i els contractes i els convenis que hagi de subscriure l'Agència, en el marc dels objectius dels presents Estatuts.
l) Aprovar les bases reguladores de les subvencions que, si és el cas, atorgui l'Agència, així com les seves convocatòries i resolucions.
m) Fixar les funcions del director o directora quant a la gestió econòmica i autoritzar les despeses a partir dels límits que no hagin estat delegats.
n) Fixar les retribucions del president o presidenta, del director o directora i del secretari o secretària i, si és el cas, les dietes d'assistència dels seus membres.
Fixar, així mateix, les retribucions i/o dietes dels presidents o presidentes i dels membres de les diferents comissions i/o comitès de l'Agència.
o) Exercir tota mena d'accions, recursos i reclamacions judicials i administratives en defensa dels drets i els interessos de l'Agència.
p) Adoptar la iniciativa de modificació dels Estatuts de l'Agència.
q) Qualssevulla altres funcions que li atribueixin aquests Estatuts, la resta de normativa vigent o que no estiguin atribuïdes expressament a altres òrgans de l'Agència.
9.2 El Consell de Direcció pot delegar en la Comissió permanent, en el president o presidenta de l'Agència i en el director o directora les seves funcions, a excepció de les descrites a les lletres a), b), c), i p) de l'apartat anterior.
10.1 El Consell de Direcció pot actuar en Ple o en Comissió permanent.
La Comissió permanent està constituïda pels membres del Consell de Direcció següents:
a) El president o presidenta de l'Agència.
b) Dos rectors o rectores en representació de les universitats públiques, designats pels rectors.
c) Dos presidents o presidentes del Consell Social de les universitats públiques, designats pels presidents dels consells socials.
d) Un membre d'entre els que conformen l'apartat e) de l'article 8 dels presents Estatuts, nomenat per la persona titular del departament competent en matèria d'universitats.
e) Una de les persones del departament competent en matèria d'universitats, nomenada pel seu titular.
f) El director o directora de l'Agència.
10.2 El règim de permanència, renovació i reelecció dels membres de la Comissió permanent és l'establert a l'article 8.2 d'aquests Estatuts.
10.3 La Comissió permanent té les funcions que li siguin atribuïdes pel Consell de Direcció, d'entre les que es preveuen a l'article 9 d'aquests Estatuts.
10.4 La Comissió permanent es reunirà amb la periodicitat que determini el Consell de Direcció i l'informarà de la seva activitat.
El director o directora de l'Agència
11.1 El director o directora assumeix la direcció de l'Agència i la representació plena del Consell de Direcció en relació amb l'execució dels acords que adopti aquest òrgan.
El director o directora és designat per la persona titular del departament competent en matèria d'universitats escoltat el Consell de Direcció, a proposta del president o presidenta de l'Agència, per un període de quatre anys, prorrogable per dues vegades.
11.2 Corresponen al director o directora de l'Agència les funcions següents:
a) Dirigir, organitzar, gestionar i inspeccionar els serveis de l'Agència, d'acord amb les directrius del Consell de Direcció.
b) Executar i fer complir els acords del Consell de Direcció i de la seva Comissió permanent.
c) Elaborar la proposta del programa d'activitats i del catàleg de serveis de l'Agència, i presentar-los al Consell de Direcció, per a la seva aprovació, si escau.
d) Elaborar la proposta de relació de llocs de treball i exercir les funcions de contractació, direcció, gestió i supervisió del personal que presti serveis a l'Agència.
e) Elaborar i elevar l'avantprojecte de pressupost anual i les seves modificacions, als efectes del seu examen i, si escau, de la seva aprovació pel Consell de Direcció; dirigir la gestió econòmica de l'Agència, autoritzar les despeses dins dels límits fixats pel Consell de Direcció i ordenar els pagaments.
f) Executar i fer complir el Pla d'inversions de l'Agència.
g) Administrar el patrimoni de l'Agència, d'acord amb les directrius fixades pel Consell de Direcció, i en el marc de les delegacions que en aquesta matèria li siguin efectuades, i vetllar per la conservació i el manteniment de les seves instal·lacions i del seu equipament.
h) Exercir les competències pròpies com a òrgan de contractació, amb els límits establerts pel Consell de Direcció, i d'acord amb el que estableix la legislació sobre contractes de les administracions públiques i aquests Estatuts.
Aprovar els plecs de clàusules administratives i les prescripcions tècniques particulars dels contractes.
i) Subscriure, en nom de l'Agència, els contractes i els convenis de col·laboració, d'acord amb aquests Estatuts.
j) Tenir la representació legal de l'Agència i fer executar les sentències i les resolucions fermes que imposen obligacions o responsabilitats econòmiques a l'Agència.
k) Informar el president o presidenta de l'Agència i els presidents o presidentes de les comissions establertes a l'article 13 d'aquests Estatuts de tot el que sigui necessari per tal d'assegurar l'adequada coordinació i funcionament de les activitats que fan i per a l'adequat exercici de les funcions que tenen encomanades, així com formular les propostes que consideri adequades per al bon funcionament de l'Agència.
l) Vetllar per la millora i la qualitat dels procediments i mètodes de treball i per la introducció de les innovacions tecnològiques.
m) Qualsevulla altres funcions que li siguin expressament encomanades o delegades pel president o presidenta de l'Agència i/o pel Consell de Direcció, o que li atribueixin aquests Estatuts i la resta de normativa vigent.
Secretari o secretària de l'Agència
12.1 El Consell de Direcció nomenarà un secretari o secretària, a proposta del president o presidenta de l'Agència, el qual assistirà a les reunions del Consell de Direcció i de la Comissió permanent, amb veu però sense vot.
12.2 El secretari o secretària de l'Agència podrà, així mateix, desenvolupar les funcions pròpies d'aquest càrrec a les comissions de l'Agència que no hagin designat secretari o secretària propis.
12.3 Correspon al secretari o secretària:
a) Redactar les propostes de les actes de les reunions a què assisteixi i custodiar-les i diligenciar-les juntament amb els llibres de l'entitat.
b) Cursar les convocatòries de les reunions, emetre els certificats dels acords sotmetent-los al vistiplau del president o presidenta i comunicar-los als òrgans i a les persones afectades.
c) Notificar els acords del Consell de Direcció i de la Comissió permanent.
d) La resta de funcions pròpies dels secretaris o secretàries dels òrgans col·legiats.
12.4 El secretari o secretària de l'Agència donarà suport al director o directora en l'exercici de les seves funcions i coordinarà les tasques de secretaria que, si és el cas, desenvolupin els secretaris o secretàries de les diferents comissions.
Òrgans d'avaluació, acreditació i certificació
Per a l'exercici de les seves funcions, l'Agència té les comissions de caràcter permanent següents:
a) Comissió d'Avaluació de la Qualitat.
b) Comissió de Professorat Lector i Professorat Col·laborador.
c) Comissió d'Avaluació de la Recerca.
14.1 La Comissió d'Avaluació de la Qualitat té la composició següent:
a) El president o presidenta, que és nomenat pel titular del departament competent en matèria d'universitats entre persones de reconeguts mèrits acadèmics, escoltat el president o presidenta de l'Agència.
b) Fins a sis persones de reconegut mèrit acadèmic o professional de la comunitat universitària de Catalunya.
c) Fins a sis persones de reconegut mèrit acadèmic o professional de la comunitat universitària internacional.
14.2 Els seus membres són designats pel director o directora de l'Agència, escoltat el Consell de Direcció.
Aquesta designació s'ha de fer de conformitat amb el que preveu l'article 144.2 de la Llei 1/2003, de 19 de febrer, d'universitats de Catalunya.
14.3 La Comissió d'Avaluació de la Qualitat exerceix les funcions establertes a l'article 4 d'aquests Estatuts, excepció feta de les lletres f), g), h) i i), així com les que li siguin encomanades pel departament competent en matèria d'universitats, pel Consell de Direcció de l'Agència i per la resta de la normativa vigent.
14.4 La Comissió d'Avaluació de la Qualitat pot exercir les seves funcions mitjançant les comissions específiques que la mateixa Comissió d'Avaluació de la Qualitat constitueixi.
A aquests efectes, haurà de determinar-ne la composició i els requisits i el procediment de designació dels seus membres.
La Comissió de Professorat Lector i Professorat Col·laborador
15.1 La Comissió de Professorat Lector i Professorat Col·laborador té la composició següent:
a) El president o presidenta, que és nomenat per la persona titular del departament competent en matèria d'universitats entre persones de reconegut prestigi acadèmic.
b) Dues persones designades per la persona titular del departament competent en matèria d'universitats.
c) Cinc persones designades pel Consell de Direcció de l'Agència, a proposta del president o presidenta de la Comissió.
15.2 La Comissió de Professorat Lector i Professorat Col·laborador té les funcions següents:
a) L'emissió dels informes pertinents per a la contractació de professorat lector i professorat col·laborador, d'acord amb allò que estableix la lletra f) de l'article 4 d'aquests Estatuts.
b) Les que li siguin encomanades pel departament competent en matèria d'universitats, pel Consell de Direcció de l'Agència i per la resta de la normativa vigent.
15.3 Per a l'exercici de les seves funcions, la Comissió de Professorat Lector i Professorat Col·laborador ha de constituir comissions específiques en els àmbits que correspongui, i ha de determinar-ne la composició i els requisits i el procediment de designació dels seus membres.
La Comissió d'Avaluació de la Recerca
16.1 La Comissió d'Avaluació de la Recerca té la composició següent:
a) El president o presidenta, que és nomenat per la persona titular del departament competent en matèria d'universitats entre persones amb mèrits científics prominents.
b) Quatre persones designades per la persona titular del departament competent en matèria d'universitats.
c) Setze persones designades pel Consell de Direcció de l'Agència, a proposta del president o presidenta de la Comissió.
16.2 Els membres designats d'acord amb les lletres b) i c) de l'apartat 1 d'aquest article ho són d'entre el col·lectiu de catedràtics funcionaris o contractats a Catalunya en situació d'actiu i que compleixin alguna de les condicions establertes a l'article 146.3 de la Llei 1/2003, de 19 de febrer, d'universitats de Catalunya.
En la designació dels membres s'ha de procurar l'equilibri entre els diferents àmbits de coneixement.
16.3 La Comissió d'Avaluació de la Recerca exerceix les funcions establertes a les lletres g), h) i i) de l'article 4 d'aquests Estatuts, així com aquelles que li siguin expressament encomanades pel departament competent en matèria d'universitats, pel Consell de Direcció de l'Agència i per la resta de la normativa vigent.
16.4 D'acord amb l'article 147 de la Llei 1/2003, de 19 de febrer, d'universitats de Catalunya, la Comissió d'Avaluació de la Recerca exerceix les seves funcions mitjançant les comissions específiques, que poden tenir caràcter permanent, amb funcions d'informe, proposta i recomanació.
En tot cas, s'han de constituir una o diverses comissions de les modalitats següents:
a) Comissions per a l'acreditació de recerca, en els diferents àmbits del coneixement.
b) Comissions per a l'acreditació de recerca avançada, en els diferents àmbits del coneixement.
16.5 Els membres de les comissions són designats d'acord amb els requisits i el procediment que estableixi la Comissió d'Avaluació de la Recerca i s'hi han d'integrar, en tot cas, membres externs al sistema universitari i de recerca català.
Funcionament i procediments de les comissions
17.1 Cadascuna de les comissions previstes en l'article 13 d'aquests Estatuts han d'aprovar el seu propi reglament de funcionament intern, així com els procediments per a l'avaluació, acreditació i certificació que corresponguin, d'acord amb aquests Estatuts i la resta de la normativa vigent.
Les comissions esmentades podran, així mateix, aprovar els reglaments que siguin d'aplicació a les comissions específiques que se'n derivin.
17.2 Els presidents o presidentes de les comissions previstes a l'article 13 d'aquests Estatuts són nomenats per un període de quatre anys, renovable per una vegada, i desenvolupen les funcions pròpies de la presidència d'un òrgan col·legiat, d'acord amb la normativa reguladora dels òrgans col·legiats aplicable a Catalunya.
Han d'informar periòdicament el director o directora de l'Agència del desenvolupament de les seves activitats, així com dels acords adoptats.
17.3 Els membres de les comissions previstes a l'article 13 d'aquests Estatuts són designats per un període de 4 anys no renovable, sens perjudici de la possibilitat que puguin tornar a ser designats pel mateix període, un cop transcorreguts quatre anys des de la seva anterior designació.
17.4 Els presidents o presidentes i els membres de les comissions permanents i de les comissions específiques han de col·laborar i participar en aquelles activitats que afectin el bon desenvolupament de la Comissió a la qual pertanyen.
17.5 Les comissions, que actuen amb independència, aproven les avaluacions que faci l'Agència en llurs àmbits respectius, i en són les responsables finals.
L'Agència pot comptar amb consells assessors de caràcter consultiu, amb la composició i funcions que acordin el Consell de Direcció, a qui correspon també la seva creació.
Col·laboració, informació i confidencialitat
19.1 L'Agència, en l'exercici de les seves funcions, resta sotmesa a la normativa de protecció de dades de caràcter personal, particularment a la Llei orgànica 15/1999, de 13 de desembre, de protecció de dades de caràcter personal, i a les disposicions que la desenvolupen.
19.2 L'Agència, per a la creació, el manteniment, la gestió i la modificació o supressió dels fitxers i bases de dades que siguin necessàries per al desenvolupament de les seves funcions i que continguin dades de caràcter personal, ha d'actuar de conformitat amb els requisits i les obligacions que estableixi la normativa vigent en la matèria.
19.3 En matèria de protecció de dades de caràcter personal, l'Agència resta sotmesa al control de l'Agència Catalana de Protecció de Dades, de conformitat amb la Llei 5/2002, de 19 d'abril.
A aquests efectes, l'Agència inscriurà els seus fitxers, bases de dades i altres tractaments de dades de caràcter personal al Registre de Protecció de Dades de Catalunya, quan així sigui exigible, d'acord amb la legislació vigent.
19.4 Per a l'elaboració de fitxers i bases de dades l'Agència pot demanar la col·laboració i el suport de les universitats, dels centres de recerca i de les altres administracions públiques i comptar amb la informació necessària que aquestes li comuniquin, a fi de poder exercir les funcions que li corresponen d'acord amb aquests Estatuts.
20.1 L'Agència, en l'exercici de les seves funcions, ha de promoure la participació de la comunitat universitària i científica catalana i de fora de Catalunya, especialment de les universitats i centres de recerca europeus.
20.2 L'Agència podrà participar i cooperar, d'acord amb els criteris d'actuació que aprovi el Consell de Direcció, i dins de les seves disponibilitats pressupostàries, amb les actuacions i els programes d'avaluació i qualitat de qualsevol àmbit.
A aquests efectes, pot establir acords de coordinació, d'intercanvi d'experiències i de reconeixement mutu amb altres agències o organismes d'avaluació, tant autonòmics, estatals com europeus, que tinguin atribuïdes competències o funcions en aquest mateix àmbit d'actuació.
20.3 L'Agència pot subscriure convenis i contractes amb entitats estrangeres en compliment dels seus objectius i funcions.
A aquests efectes, el conveni o contracte establirà el règim jurídic aplicable.
21.1 La convocatòria de les reunions del Consell de Direcció i de les comissions es farà mitjançant un escrit adreçat a cada membre, amb una antelació mínima de quaranta-vuit hores a la data de la reunió i es podrà efectuar utilitzant mitjans telemàtics, d'acord amb el que estableix l'apartat 3 de l'article 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La convocatòria ha de contenir la data, l'hora i el lloc de celebració de la reunió, així com l'ordre del dia i la documentació escaient.
Si no se segueix aquest procediment no es podran prendre acords vàlids, llevat que a la reunió hi siguin presents tots els membres i hi consenteixin expressament.
21.2 En cas d'urgència, la convocatòria es farà, almenys, amb vint-i-quatre hores d'anticipació, mitjançant qualsevol procediment amb el qual pugui quedar constància de la seva recepció.
En aquest darrer supòsit, i un cop considerat l'ordre del dia, el Consell de Direcció o les comissions hauran d'apreciar, per unanimitat dels membres presents, l'existència d'urgència.
Si es considera que no n'hi ha, s'ha de convocar la reunió d'acord amb el que preveu el paràgraf anterior.
22.1 Els acords del Consell de Direcció i de les comissions s'han d'adoptar pel vot de la majoria dels membres que es trobin presents en el moment de la votació, sempre que representin almenys la meitat més un dels membres de dret i hagin estat tots ells convocats degudament.
Els presidents o presidentes tindran vot de qualitat.
En tot cas, és necessari el vot favorable dels dos terços del nombre legal de membres del Consell de Direcció per a la validesa dels acords que es prenguin sobre la modificació dels Estatuts.
22.2 S'ha d'aixecar acta de cada reunió del Consell de Direcció i de les comissions, la qual haurà de reflectir el lloc de la reunió; el dia, el mes, l'any i l'hora de començament; els assistents, la descripció succinta de les qüestions debatudes, les incidències, les conclusions; els acords adoptats, i l'hora d'aixecament de la sessió.
Les actes han de ser aprovades en la mateixa sessió o en la següent, hauran de ser signades pel secretari o secretària i autoritzades amb el vistiplau del president o presidenta.
22.3 Els membres del Consell de Direcció i de les comissions de l'Agència resten sotmesos a la normativa vigent en matèria d'incompatibilitats i podran percebre les retribucions que s'aprovin i/o les indemnitzacions per raó d'assistència que s'acordin en els termes previstos als articles 18 i 19 de l'Estatut de l'empresa pública catalana.
22.4 En tot el que no estableixin la Llei 1/2003, de 19 de febrer, i aquests Estatuts, el Consell de Direcció i les comissions de l'Agència ajustaran el seu funcionament al que estableixen la Llei 13/1989, de 14 de desembre, i la Llei 30/1992, de 26 de novembre, per als òrgans col·legiats.
Recursos humans i econòmics, règim econòmic, patrimonial i jurídic
D'acord amb l'article 151 de la Llei 1/2003, de 19 de febrer, d'universitats de Catalunya, el personal de l'Agència és format per:
a) Personal propi, contractat en règim de dret laboral tot respectant els principis de mèrit i de capacitat.
b) Personal de l'Administració de la Generalitat i de les universitats públiques que els sigui adscrit, d'acord amb la normativa vigent.
Els recursos econòmics de l'Agència són:
d) Les subvencions i les donacions d'entitats públiques i privades o de particulars.
25.1 L'òrgan de contractació és el director o directora de l'Agència.
25.2 Les meses de contractació estan integrades per:
a) El director o directora de l'Agència, que les presideix.
b) Un lletrat o lletrada que actuarà com a secretari o secretària, nomenat pel director o directora de l'Agència.
c) El responsable del control economicofinancer de l'Agència.
25.3 El director o directora pot delegar la presidència de la mesa de contractació en els termes establerts per la normativa sobre organització i procediment administratiu que sigui aplicable.
26.1 El patrimoni de l'Agència es regeix pel que disposa l'article 152 de la Llei 1/2003, de 19 de febrer, d'universitats de Catalunya; per l'Estatut de l'empresa pública catalana, i per la legislació de patrimoni de la Generalitat de Catalunya.
26.2 Els béns adscrits a l'Agència conserven la qualificació jurídica originària, sense que l'adscripció impliqui la transmissió ni la desafectació del domini.
Els béns i els drets que se li adscriguin han de revertir en les mateixes condicions que tenien en produir-se l'adscripció, en el supòsit que l'Agència s'extingeixi o que es modifiqui la naturalesa de les seves funcions i sempre que aquesta modificació tingui incidència en els béns i els drets esmentats.
26.3 L'Agència ha d'elaborar i mantenir actualitzat l'inventari dels seus béns i drets amb l'única excepció dels de caràcter fungible.
L'inventari es farà anualment amb referència al 31 de desembre i se sotmetrà a l'aprovació del Consell de Direcció en el primer trimestre de l'exercici següent.
Pressupost, comptabilitat i control financer
27.1 El pressupost de l'Agència es regeix pel que estableixen la Llei de finances públiques de Catalunya; l'Estatut de l'empresa pública catalana, i les successives lleis de pressupostos de la Generalitat.
27.2 L'Agència ha d'elaborar anualment un pressupost d'explotació i de capital, d'acord amb el que estableix l'article 30 de l'Estatut de l'empresa pública catalana.
27.3 El règim de comptabilitat de l'Agència és el corresponent al sector públic i s'ha d'ajustar al pla especial que aprovi la Intervenció General de la Generalitat de Catalunya.
27.4 El control de caràcter financer de l'Agència té per objecte comprovar-ne el funcionament economicofinancer i es fa pel procediment d'auditoria, el qual substitueix la intervenció prèvia de les operacions corresponents.
L'auditoria s'ha de fer sota la direcció de la Intervenció General de la Generalitat d'acord amb els requeriments previstos a l'article 16 de l'Estatut de l'empresa pública catalana.
Règim jurídic i règim d'impugnació dels actes dels òrgans de govern de l'Agència
28.1 L'Agència en l'exercici de les seves funcions se sotmet pel que fa al seu règim jurídic a les prescripcions previstes a l'article 149 de la Llei 1/2003, de 19 de febrer, d'universitats de Catalunya.
28.2 Els actes dictats pels òrgans de l'Agència en l'exercici de les seves potestats administratives tenen la consideració d'actes administratius.
En tot cas, els actes d'avaluació, acreditació i certificació resten sotmesos al dret públic.
28.3 Els actes administratius dictats pel Consell de Direcció i pel president o presidenta de l'Agència poden ser objecte de recurs d'alçada davant del titular del departament competent en matèria d'universitats.
28.4 Els actes administratius dictats pel director o directora de l'Agència poden ser objecte de recurs d'alçada davant el Consell de Direcció de l'Agència.
28.5 Les reclamacions prèvies a les vies jurisdiccionals civil i laboral i les reclamacions per responsabilitat patrimonial de l'Administració s'han d'adreçar al titular del departament competent en matèria d'universitats, al qual correspon resoldre-les.
Règim d'impugnació dels actes de les comissions de l'Agència
29.1 Els actes de la Comissió d'Avaluació de la Recerca, de la Comissió de Professorat Lector i Professorat Col·laborador i de la Comissió d'Avaluació de la Qualitat es formalitzen mitjançant l'acord de la comissió corresponent, i exhaureixen la via administrativa.
29.2 Els actes de les comissions específiques per a l'acreditació de la recerca i acreditació de la recerca avançada es formalitzen mitjançant l'acord de la comissió específica corresponent i poden ser objecte de recurs d'alçada davant del/de la president/a de la Comissió d'Avaluació de la Recerca.
29.3 Els actes de les comissions específiques de professorat lector i professorat col·laborador es formalitzen mitjançant l'acord de la comissió específica corresponent i poden ser objecte de recurs d'alçada davant del/de la president/a de la Comissió de Professorat Lector i Professorat Col·laborador.
29.4 Els actes de la Comissió d'Avaluació de la Qualitat poden ser objecte de recurs d'alçada davant de la Comissió permanent de l'Agència.
30.1 D'acord amb el que preveu l'apartat segon de la disposició addicional cinquena de la Llei 1/2003, de 19 de febrer, d'universitats de Catalunya, els informes relatius al professorat lector i el professorat col·laborador s'han d'emetre en el termini màxim de tres mesos, passats els quals s'entenen valorats positivament.
30.2 Les acreditacions de recerca i de recerca avançada s'han d'emetre en el termini màxim de sis mesos, passats els quals sense resolució expressa s'entenen atorgades.
30.3 El termini màxim per notificar la resolució expressa de la resta de procediments competència de l'Agència sotmesos al dret administratiu és de sis mesos.
Transcorregut aquest termini sense resolució expressa del procediment, s'entén resolt per silenci positiu en els termes establerts a la Llei 30/1992, de 26 de novembre, de règim jurídic de les administracions públiques i del procediment administratiu comú i la Llei 13/1989, de 14 de desembre, d'organització, procediment i règim jurídic de la Generalitat de Catalunya.
El personal laboral que en el moment de l'entrada en vigor de la Llei 1/2003, de 19 de febrer, d'universitats de Catalunya, prestava serveis en el consorci Agència per a la Qualitat del Sistema Universitari a Catalunya, s'ha d'integrar a l'Agència per a la Qualitat del Sistema Universitari de Catalunya, la qual se subroga de manera expressa respecte a les relacions contractuals laborals d'aquest personal.
L'Agència ha de respectar els drets adquirits pel personal en el moment de la integració.
D'acord amb la disposició addicional segona del V Conveni col·lectiu únic de l'àmbit de Catalunya del personal laboral de la Generalitat de Catalunya, al personal laboral de l'Agència els és d'aplicació el Conveni esmentat mentre no sigui negociat un conveni propi per part de l'Agència.
L'Agència ha de desenvolupar la seva estructura.
En tot cas, haurà de comptar amb una assessoria jurídica pròpia que vetllarà per la legalitat de tots els seus actes.